
1. ลักษณะของแผนพัฒนาสามปี


“แผนพัฒนาสามปี” เป็นการแปลงแผนยุทธศาสตร์การพัฒนาไปสู่การปฏิบัติ  โดยมีแนวคิดที่ว่าภายใต้ยุทธศาสตร์การพัฒนาหนึ่งๆนั้น จะมีแนวทางการพัฒนาได้มากกว่าหนึ่งแนวทาง ซึ่งภายใต้แนวทางการพัฒนาหนึ่งแนวทาง จะสามารถดำเนินกิจกรรม/ โครงการได้มากกว่าหนึ่งโครงการ / กิจกรรม ที่จะต้องนำมาดำเนินการเพื่อให้บรรลุตามวัตถุประสงค์และเป้าหมายที่ต้องการในแต่ละยุทธศาสตร์การพัฒนาซึ่งจะมีผลต่อวัตถุประสงค์ เป้าหมาย จุดมุ่งหมาย การพัฒนาอย่างยั่งยืน และวิสัยทัศน์ของท้องถิ่นในที่สุด


นอกจากนี้ “แผนพัฒนาสามปี” เป็นแผนพัฒนาที่มีความสัมพันธ์ใกล้ชิดกับงบประมาณรายจ่ายประจำปี กล่าวคือ องค์กรปกครองส่วนท้องถิ่น ใช้การวางแผนพัฒนาเป็นเครื่องมือในการจัดทำงบประมาณรายจ่ายประจำปี  โดยการนำโครงการ / กิจกรรม จากแผนพัฒนาสามปีในปีที่จะจัดทำงบประมาณรายจ่ายประจำปี ไปจัดทำงบประมาณเพื่อให้กระบวนการจัดทำงบประมาณเป็นไปด้วยความรอบคอบ และผ่านกระบวนการมีส่วนร่วมของประชาชน


ดังนั้น โครงการที่จะบรรจุลงในแผนพัฒนาสามปี  โดยเฉพาะอย่างยิ่งในแผนประจำปีแรกของห้วงระยะเวลาสามปีนั้น ควรมีสภาพความพร้อมดังนี้ คือ

1. ความแน่นอนของกิจกรรมที่จะดำเนินการ โดยมีการประเมินความเป็นไปได้ของโครงการ / กิจกรรม รวมทั้งผลประโยชน์สาธารณะที่จะได้รับจากการดำเนินกิจกรรมตามโครงการ / กิจกรรม

2.  กิจกรรมที่อยู่ในแผนประจำปีแรกของห้วงระยะเวลาสามปี ควรมีความพร้อมในเรื่องรูปแบบและรายละเอียดของเทคนิคพอสมควร เพื่อให้สามารถกำหนดรายการในแผนพัฒนาที่จะนำไปจัดทำงบประมาณรายจ่ายประจำปีได้ต่อไป


ระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.  2548  ข้อ 4 วรรค 11 ได้ให้ความหมายของแผนพัฒนาสามปีไว้ดังนี้  “แผนพัฒนาสามปี” หมายถึงแผนพัฒนาเศรษฐกิจและสังคมขององค์กรปกครองส่วนท้องถิ่น ที่สอดคล้องกับแผนยุทธศาสตร์การพัฒนา อันมีลักษณะเป็นการกำหนดรายละเอียดแผนงาน / โครงการพัฒนา ที่จัดทำขึ้นสำหรับปีงบประมาณแต่ละปี ซึ่งมีความต่อเนื่องและเป็นแผนก้าวหน้าครอบคลุมระยะเวลาสามปี  โดยมีการทบทวนเพื่อปรับปรุงเป็นประจำทุกปี
2. วัตถุประสงค์ของการจัดทำแผนพัฒนาสามปี

1)  เพื่อแสดงแนวทางการพัฒนาและวัตถุประสงค์ของแนวทางการพัฒนาที่ชัดเจน และมีลักษณะเฉพาะเจาะจงสามารถดำเนินการ

2)  เพื่อกำหนดแนวทางการพัฒนาให้สอดคล้องกับแผนพัฒนายุทธศาสตร์การพัฒนา

3)  เพื่อพัฒนาการดำเนินโครงการ / กิจกรรมการพัฒนาในห้วงระยะเวลาสามปีได้อย่างชัดเจน

4)  สามารถเชื่อมโยงระหว่างแผนยุทธศาสตร์การพัฒนากับงบประมาณรายจ่ายประจำปี

5) เป็นการจัดเตรียมโครงการพัฒนาต่างๆ ให้อยู่ในลักษณะที่พร้อมจะบรรจุในเอกสารงบประมาณรายจ่ายประจำปีและสามารถนำไปปฏิบัติได้ทันทีเมื่อได้รับงบประมาณ
3. แนวทางการจัดทำแผนพัฒนาสามปี  (พ.ศ.  2555 – 2557)  ขององค์กรปกครองส่วนท้องถิ่น


เพื่อให้การบริหารงานขององค์กรปกครองส่วนท้องถิ่น เป็นไปเพื่อประโยชน์สุขของประชาชนโดยมีแผนพัฒนาเป็นเครื่องมือการบริหารงาน ดังนั้น เมื่อองค์กรปกครองส่วนท้องถิ่นได้รับกรอบยุทธศาสตร์การพัฒนาขององค์กรปกครองส่วนท้องถิ่น ในเขตจังหวัด และขอบเขตประเภทโครงการที่เกินศักยภาพขององค์กรปกครองส่วนท้องถิ่นในเขตอำเภอแล้ว  ให้องค์กรปกครองส่วนท้องถิ่นพิจารณาดำเนินการดังนี้

1. เตรียมการจัดทำแผนพัฒนาสามปี  โดยจัดประชุมประชาคมท้องถิ่นเพื่อแจ้งแนวทางการพัฒนาตามกรอบยุทธศาสตร์การพัฒนาขององค์กรปกครองส่วนท้องถิ่นในเขตอำเภอ รับทราบสภาพปัญหา ความต้องการของประชาชน และข้อมูลการพัฒนาที่เกี่ยวข้อง แล้วกำหนดประเด็นการพัฒนาขององค์กรปกครองส่วนท้องถิ่นทั้งนี้ ให้ดำเนินการให้แล้วเสร็จภายในเดือน กุมภาพันธ์ -  มีนาคม  2554  โดยให้พิจารณาดำเนินการดังนี้

1)  การจัดทำแผนพัฒนาสามปี (พ.ศ. 2555 – 2557 ) ขององค์กรปกครองส่วนท้องถิ่นอาจจะทบทวนจากแผนพัฒนาสามปี (พ.ศ. 2554 - 2556)  โดยนำโครงการที่กำหนดไว้จะดำเนินการในปี 2555 และ 2556  มาใช้หรืออาจพิจารณาทบทวน ปรับปรุง โดยการกำหนดรายละเอียด วัตถุประสงค์ เป้าหมาย งบประมาณหรือจัดลำดับความสำคัญของโครงการใหม่และเพิ่มเติมโครงการสำหรับปี 2557

กรณีองค์กรปกครองส่วนท้องถิ่น ได้กำหนดเป้าหมายระยะเวลาของแผนยุทธศาสตร์การพัฒนาโดยมีระยะเวลาปีสุดท้ายของแผนฯ คือปี 2557  ซึ่งอาจจะมีผลกระทบต่อการจัดทำแผนพัฒนาสามปีดำเนินการต่อไปได้ โดยมีแผนยุทธศาสตร์การพัฒนาเป็นเครื่องมือกำหนดทิศทางการพัฒนาขององค์กรปกครองส่วนท้องถิ่น จึงควรจัดทำ / ทบทวนแผนยุทธศาสตร์การพัฒนาฉบับปัจจุบัน เพื่อกำหนดทิศทางการพัฒนาและห้วงระยะเวลาให้ครอบคลุมแผนพัฒนาสามปี โดยมีแนวทางการจัดทำ  / ทบทวนแผนยุทธศาสตร์การพัฒนาขององค์กรปกครองส่วนท้องถิ่น

2)  ให้จัดทำแผนพัฒนาสามปีให้มีความสอดคล้องกับแผนยุทธศาสตร์การพัฒนาขององค์กรปกครองส่วนท้องถิ่น กรอบยุทธศาสตร์การพัฒนาขององค์กรปกครองส่วนท้องถิ่น ในเขตจังหวัด และแผนพัฒนาระดับต่างๆเพื่อให้บรรลุตามจุดมุ่งหมายเพื่อการพัฒนา

3)  เสริมสร้างทุนเพื่อการพัฒนาประเทศอย่างยั่งยืน  โดยการนำทุนของประเทศที่มีศักยภาพและความได้เปรียบด้านอัตลักษณ์และคุณค่าของชาติทั้ง “ทุนสังคม” “ทุนเศรษฐกิจ” และ “ทุนทรัพยกรธรรมชาติและสิ่งแวดล้อม” มาใช้ประโยชน์อย่างบูรณาการและเกื้อกูลกัน  พร้อมทั้งเสริมสร้างให้แข็งแกร่งเป็นเสมือนเสาเข็มหลักในการพัฒนาประเทศได้อย่างมั่นคง

4)  ให้นำข้อมูลคามจำเป็นพื้นฐาน(จปฐ.) ข้อมูลพื้นฐานระดับหมู่บ้าน (กชช. 2 ค)  และข้อมูลพื้นฐานในการพัฒนาจากหน่วยงานต่างๆมาพิจารณาประกอบการจัดทำแผนพัฒนาสามปี

5)  การดำเนินงานเมืองน่าอยู่ ชุมชนน่าอยู่  ด้วยกระบวนการมีส่วนร่วมของทุกภาคส่วนสังคม  ใน  5 มิติคือมิติเมืองสะอาด  มิติเมืองคุณภาพชีวิต มิติเมืองธรรมาภิบาล  และมิติเมืองวัฒนธรรม

6)  ให้คำนึงถึงการใช้ประโยชน์ที่ดินประเภทต่างๆอย่างเหมาะสม ในกรณีที่องค์กรปกครองส่วนท้องถิ่นมีการจัดทำผังเมืองหรือผังตำบลแล้ว  ให้ใช้ผังเมืองหรือผังตำบลเป็นข้อมูลในการจัดทำแผนพัฒนาสามปีด้วย

7)  ให้คำนึกถึงหลักบูรณาการโครงการ ระหว่างองค์กรปกครองส่วนท้องถิ่นด้วยกัน และระหว่างองค์กรปกครองส่วนท้องถิ่นกับหน่วยงานอื่นๆกล่าวคือ โครงการที่มีวัตถุประสงค์ร่วมกันและสามารถจัดกิจกรรมสนับสนุนซึ่งกันและกันได้ หรือโครงการลักษณะ / ประเภทเดียวกันที่มีสถานที่ตั้งอยู่ในเขตติดต่อกันหากสามารถจัดทำโครงการพร้อมกัน ซึ่งสามารถประสานรูปแบบหรืองบประมาณให้มีลักษณะสอดคล้องต่อเนื่องกันแล้ว ให้ทำการประสานและบูรณาการโครงการ เพื่อลดความซ้ำซ้อน ประหยัดงบประมาณและทำให้ประชาชนได้รับประโยชน์มากยิ่งขึ้น

8)  แผนพัฒนาสามปี จะมีลักษณะเป็นการกำหนดรายละเอียดของโครงการพัฒนาภายใต้ยุทธศาสตร์และแนวทางการพัฒนา ดังนั้นในการจัดทำโครงการให้คำนึงถึงความเป็นไปได้ในการปฏิบัติ โดยคำนึงถึงสถานะทางการคลังของท้องถิ่น และความจำเป็นเร่งด่วนที่ต้องดำเนินการ ทั้งนี้ เพื่อให้แผนพัฒนาสามปีเป็นกรอบในการจัดทำงบประมาณรายจ่ายประจำปีที่ใกล้เคียงความจริง  และในการจัดทำโครงการให้มีการจัดลำดับความสำคัญ ความเร่งด่วนของโครงการ กล่าวคือ โครงการที่มีผลกระทบต่อความเป็นอยู่ของประชาชนและมีความจำเป็นเร่งด่วนมากต้องนำไปปฏิบัติก่อน  โดยอาจแยกประเภทของโครงการออกอย่างน้อยเป็น  3  ประเภทคือ


(1)  โครงการที่องค์กรปกครองส่วนท้องถิ่นดำเนินการเอง


(2)  โครงการที่องค์กรปกครองส่วนท้องถิ่นอุดหนุนให้หน่วยงานอื่นดำเนินการตามที่มีระเบียบ กฎหมายกำหนดไว้


(3)  โครงการที่องค์กรปกครองส่วนท้องถิ่นขอรับการสนับสนุนจากหน่วยงานอื่น

9)  ใช้หลักการมีส่วนร่วมของประชาชนในการจัดทำแผนพัฒนาสามปีโดย


(1) ให้สนับสนุนให้มีการจัดทำแผนชุมชนให้เกิดขึ้น ในทุกพื้นที่ โดยการให้คำแนะนำในการจัดทำ ให้ความช่วยเหลือทางวิชาการ สนับสนุนข้อมูลเพื่อการจัดทำแผนชุมชน สนับสนุนการจัดเวทีประชาคมและพิจารณานำโครงการ / กิจกรรมที่ต้องดำเนินการร่วมกับชุมชน หรือ โครงการ / กิจกรรมที่เกิดขีดความสามารถของชุมชนมาบรรจุไว้ในแผนพัฒนาสามปี


(2) ให้พิจารณานำโครงการ / กิจกรรมที่เป็นปัญหาความต้องการของประชาชนจากการจัดเวทีประชาคมท้องถิ่นมาบรรจุไว้ในแผนพัฒนาสามปี ทั้งนี้เพื่อสร้างกระบวนการมีส่วนร่วมในพื้นที่บูรณาการาการจัดทำแผนพัฒนา เพื่อเป็นจุดเชื่อมต่อยุทธศาสตร์การพัฒนาขององค์กรปกครองส่วนท้องถิ่นกันปัญหาความต้องการของประชาชน ซึ่งจะนำไปสู่ความเห็นพ้องต้องกันและการทำงานร่วมกันของภาคีการพัฒนาต่างๆในพื้นที่เกิดผลสัมฤทธิ์ต่อภารกิจแห่งรัฐ ความมีประสิทธิภาพ  ความคุ้มค่า และตอบสนองความต้องการของประชาชน

การมีส่วนร่วมของประชาชน ถือเป็นกระบวนการสำคัญที่ต้องดำเนินการ และต้องมีประชาคมเข้าร่วมประชุมทุกครั้ง และมีการจัดทำบันทึกรายงานการประชุม เพื่อเป็นการตรวจสอบ ติดตามและประเมินผลการทำงานขององค์กรปกครองส่วนท้องถิ่นจากภาคประชาชนและหน่วยงานที่เกี่ยวข้องในภายหลัง

10)  ให้ความสำคัญกับหลักการทำงานของคณะรัฐมนตรี โดยยึดหลัก 4  ป คือ โปร่งใส เป็นธรรม ประหยัด ประสิทธิภาพ เพื่อเป็นแนวทางปฏิบัติ

2. คณะกรรมการสนับสนุนการจัดทำแผนพัฒนาท้องถิ่น  จัดทำร่างแผนพัฒนาสามปีและคณะกรรมการพัฒนาท้องถิ่นพิจารณาร่างแผนพัฒนาสามปี ทั้งนี้ให้ดำเนินการให้แล้วเสร็จภายในเดือน เมษายน  -  พฤษภาคม  2554 

3. ผู้บริหารท้องถิ่นพิจารณาอนุมัติร่างแผนพัฒนาสามปี/ประกาศใช้แผนพัฒนาสามปี ทั้งนี้ให้ดำเนินการให้เสร็จภายในเดือน พฤษภาคม – มิถุนายน  2554

สำหรับองค์การบริหารส่วนตำบล  นายกองค์การบริหารส่วนตำบลเสนอร่างแผนพัฒนาสามปีต่อสภาองค์การบริหารส่วนตำบลเพื่อให้ความเห็นชอบก่อน แล้วนายกองค์การบริหารส่วนตำบล จึงพิจารณาอนุมัติร่างแผนพัฒนาสามปีและประกาศใช้แผนพัฒนาสามปีต่อไป ดังนั้น หากสภาองค์การบริหารส่วนตำบลมิได้กำหนดสมัยประชุมสามัญไว้ภายในเดือนมิถุนายน  2554  ให้เสนอขอเปิดประชุมวิสามัญเพื่อพิจารณาร่างแผนพัฒนาสามปีโดยให้พิจารณาดำเนินการและเสนอนายกองค์การบริหารส่วนตำบลอนุมัติและประกาศใช้ให้แล้วเสร็จภายในเดือน มิถุนายน  2554

4. เมื่อองค์กรปกครองส่วนท้องถิ่น ประกาศใช้แผนพัฒนาสามปีแล้ว ให้นำไปปฏิบัติ รวมทั้งแจ้งสภาท้องถิ่น หน่วยงานที่เกี่ยวข้องและประกาศให้ประชาชนในท้องถิ่นทราบโดยทั่วกันภายในสิบห้าวันนับแต่วันประกาศใช้และปิดประกาศไม่น้อยกว่าสามสิบวัน

สำหรับโครงการที่เกินศักยภาพฯซึ่งสอดคล้องกับขอบเขตประเภทของโครงการที่เกินศักยภาพขององค์การปกครองส่วนท้องถิ่นในเขตอำเภอ  ให้ผู้บริหารท้องถิ่นในเขตอำเภอเสนอคณะกรรมการประสานแผนพัฒนาท้องถิ่นระดับอำเภอพิจารณาดำเนินการต่อไป(แผนภูมิกระบวนการจัดทำและประสานแผนพัฒนาสามปี  (พ.ศ.  2555 – 2556  )ของ  อปท. ตามผนวก ก)
4. ประโยชน์ของการจัดทำแผนพัฒนาสามปี

การจัดทำแผนพัฒนาสามปี เป็นเครื่องมือที่ช่วยให้องค์กรปกครองส่วนท้องถิ่น ได้พิจารณาให้เห็นถึงความเชื่อมโยงระหว่างแนวทางการดำเนินการต่างๆที่อาจมีความเชื่อมโยงและส่งผลทั้งในเชิงสนับสนุนและเป็นอุปสรรคต่อกัน เพื่อให้องค์กรปกครองส่วนท้องถิ่นนำมาตัดสินใจ กำหนดแนวทางการดำเนินงานและใช้ทรัพยากรการบริหารของท้องถิ่นอย่างมีประสิทธิภาพเพื่อก่อให้เกิดประโยชน์สาธารณะอย่างสูงสุด

องค์ประกอบที่สำคัญในการจัดทำแผนพัฒนาสามปีที่ก่อให้เกิดประโยชน์สูงสุดคือ
1)ทรัพยากรการบริหาร ซึ่งประกอบด้วย

-  เงิน ทั้งเงินงบประมาณขององค์กรปกครองส่วนท้องถิ่น เองและแหล่งงบประมาณภายนอกรวมทั้ง มาตรการประหยัดงบประมาณรายจ่ายด้วย

- คน ซึ่งหมายความรวมตั้งแต่ผู้บริหารท้องถิ่น พนักงานขององค์กรปกครองส่วนท้องถิ่น ทุกระดับ ซึ่งจะมีความแตกต่างหลากหลายทั้งด้านความรู้ ทักษะ และทัศนคติ ซึ่งองค์กรปกครองส่วนท้องถิ่นจะต้องนำศักยภาพของกำลังคนเหล่านั้นมาใช้ รวมทั้งต้องพัฒนากำลังคนเพื่อเพิ่มประสิทธิภาพการทำงานให้องค์กรปกครองส่วนท้องถิ่น และอาจหมายความรวมถึงประชาชนในท้องถิ่น ซึ่งอาจจะมีส่วนร่วมในการพัฒนาท้องถิ่นของตนเองด้วย

-  วัสดุอุปกรณ์ หมายถึง เครื่องจักร  เครื่องมือ รวมทั้งอาคารสถานที่ ที่จะสามารถนำมาใช้ในการบริหารจัดการท้องถิ่นให้เกิดการพัฒนาสูงสุด โดยมีการปรับปรุงและพัฒนาวัสดุอุปกรณ์ ให้มีความทันสมัยเพื่อรองรับความก้าวหน้าของสังคมโดยส่วนรวมได้อย่างเท่าทัน  และใช้วัสดุอุปกรณ์ดังกล่าวอย่างเต็มศักยภาพ

-  การบริหารจัดการ เป็นสิ่งที่จะช่วยขับเคลื่อนทรัพยากรทั้งสามประการข้างต้น ให้เป็นไปอย่างมีประสิทธิภาพและสภาพการพัฒนาอย่างยั่งยืน ซึ่งการบริหารจัดการเป็นทั้งศาสตร์และศิลป์ที่ต้องศึกษาและนำไปปฏิบัติอย่างต่อเนื่อง

ระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 ในหมวดที่ 5 ข้อ 25 กำหนดให้องค์กรปกครองส่วนท้องถิ่น ใช้แผนพัฒนาสามปีเป็นกรอบในการจัดทำงบประมาณรายจ่ายประจำปี และงบประมาณรายจ่ายเพิ่มเติม รวมทั้งรวมวางแนวทางเพื่อให้มีการปฏิบัติให้บรรลุวัตถุประสงค์ตามโครงการที่กำหนดไว้ในแผนพัฒนาสามปี

องค์การบริหารส่วนตำบลห้วยทราย ได้นำกรอบยุทธศาสตร์การพัฒนาขององค์กรปกครองส่วนท้องถิ่นในเขตจังหวัดประจวบคีรีขันธ์ ซึ่งได้กำหนดขึ้นจากความคิดเห็น วิสัยทัศน์ ความต้องการและแนวทางการพัฒนาร่วมกันขององค์กรปกครองส่วนท้องถิ่นในจังหวัดประจวบคีรีขันธ์ มาเป็นกรอบแนวทางในการจัดทำแผนพัฒนาสามปี ( พ.ศ. 2555 - 2557) รวมทั้งนำนโยบายของรัฐบาล ข้อมูล แนวคิด ยุทธศาสตร์ แผนงาน โครงการกิจกรรมจากหน่วยงานราชการต่างๆ ที่เกี่ยวข้อง ตลอดจนแผนชุมชน การจัดเวทีประชาคม มาดำเนินการจัดทำแผนพัฒนาสามปี เพื่อให้แผนพัฒนาสามปี สามารถนำไปเป็นกรอบแนวทางในการจัดทำงบประมาณรายจ่ายประจำปี เพื่อใช้จ่ายเงินตามแผนงาน โครงการ กิจกรรม ได้อย่างมีประสิทธิภาพ ประสิทธิผลและตอบสนองความต้องการของประชาชนในพื้นที่ได้อย่างแท้จริง

